**Mama în câmp**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Peste dealul de-aramă

Curge soare-asfinţit.

„Odihneşte-te, mamă, –

Pot rosti, în sfârşit.

Mai trăieşte la mine,

Sfânt-ţi grai să-l ascult.

Albei tale lumine

Închina-mă-voi mult.”

Ea se şterge cu mâna

De sudoare şi mit,

Acoperind cu ţărână

Chipul său ostenit.

\* \* \*

Se încălzeşte cerul, mamă,

De la mâinile tale,

Se iluminează-n adânc,

Îşi linişteşte

Nemărginirea.

Iată o stea

S-a desprins de vecie

Topindu-şi făptura-n neant.

Dar nu de stele

Se pustieşte cerul,

Ci de mâinile tale

Căzând spre pământ.

Nimic, ah, mai îndepărtat

Ca cerul,

Ca adâncul de sus,

Fără de mâinile tale,

Mamă!

\* \* \*

Chipul tău, mamă,

Ca o mie

De privighetori rănite,

Ochii tăi

În care s-au întâmplat

Toate

Câte se pot întâmpla

Pe lume!

Lacrima ta:

Diamant ce taie-n două

Oglinda zilei.

Nedespărţită de cer

Ca apa de uscat,

Locuieşti o casă

Cu două ferestre:

Una ce dă spre viaţă,

Alta cu faţa spre moarte,

La fel de limpezi amândouă.

O, mamă,

Spre mine mâinile-ţi întinde:

Spre cel

Care cu dor te-aşteaptă,

Şi ţie apropiindu-mă,

Apropie-mă liniştii ce eşti,

Acum şi-ntotdeauna.